Neqqim ɣef ṭṭabla ad antett ad antes ad nettqeṣṣir, neqqim deg texxamt-nni anda tella tgella taziḍant d wannawen n ccrab iqdimen, imman-nneɣ ruḥen mbaԑid ɣef umaḍal-agi ad nettargu s yimmal. Tlata n yimdanen axemmem-nsen yemgarad s umgired n wayen bɣan si tudert, Tuffirin-nsen ttemtawin s umtawi n wulawen-nsen s leḥmala d leḥnana. Tlata seg yimdanen widak ur nesԑi ara afud ttḥulfun aṭas maca ssnen kan ciṭ. Amɣar iḥemmel yelli-s aṭas yerra-tt gar wallen-is, yebɣa kan ad tidir deg tumert d talwit. Taqcict d tilelmẓit n 20 n yiseggasen, immal-is tettawali-t iqarb-d, tettxeẓẓir ɣur-s iwakken ad tẓer d acu is-yeffer seg tumert d lmiziriya. Aqcic tirga-s aṭas mačči d yiwet urԑad yeẓri amek tegga ddunit, yettḥarrik tifertin-ines akken ad yafeg ɣer tallunt n leḥmala d tmussni, maca ur yezmir ara ad yekker acku ur yejhid ara. Tlata n yimdanen qqimen ɣef ṭṭabla deg yiwen n uxxam d ameԑzul ɣef temdint.